text: Døden er ikke længere tabu
  01 februar 2012 kl. 17.56
  Dialog om døden har sikret Sydvestjysk Sygehus åbenhedsprisen fra Region Syddanmark på 80.000 kroner.
  - I ved slet ikke, hvordan det føles at se den ene efter den anden dø, skrev en patient i det spørgeskema, der blev starten på en holdningsændring blandt personalet på nyreafdelingen, Nefrologisk Afdeling, på Sydvestjysk Sygehus i Esbjerg.
  Patienterne er afhængige af at få dialyse en til tre gange om ugen, og behandlingen foregår ofte gennem mange år, så der opstår naturligt relationer patienterne imellem og også mellem patienterne og personalet.
  Mange patienter falder fra, men døden var ikke noget, man snakkede om på afdelingen.
  Ti patienter blev udvalgt til at svare på et spørgeskema for at afklare, hvordan personalet bedst kan åbne op for den svære snak om døden.
   
  Resultatet er blevet en mindetavle for afdøde patienter på afdelingen. Samtidig bliver patienterne informere om dødsfald.
  De enkle initiativer har gjort, at døden ikke er så skræmmende at tale om.
  Den anden prismodtager i Sydjylland er Børnepsykiatrisk afdeling på sygehuset i Kolding, der har inddraget forældrene til børn med spiseforstyrrelser i behandlingen.
  